Foreign Policy: 'Zapadne vlade i organizacije za ljudska prava hladno dočekale Šimonovićev izbor'
Novom savjetniku glavnog tajnika UN-a zamjera se što dolazi iz vlade koja ima 'problematičnu prošlost' kada su u pitanju ljudska prava
Osvrćući se na kritike, glasnogovornika glavnog tajnika UN-a je rekao da je 'prošlost Ivana Šimonovića bila podrobno ispitana te da on nije povezan s kršenjima ljudskih prava' Stižu prve reakcije na izbor hrvatskog ministra pravosuđa Ivana Šimonovića za pomoćnika glavnog tajnika Ujedinjenih naroda za ljudska prava. Internet publikacija , koju objavljuje Ministarstvo obrane, piše da Šimonović u Hrvatskoj uživa veliku podršku javnosti te da se za svog mandata trudio da 'sudstvo postane transparentnije, a vladavina prava očitija'. Šimonović će biti najviše pozicionirani Hrvat u povijesti svjetske organizacije – piše ova publikacija – a izabran je među 128 kandidata. Izvještajna agencija piše da Šimonović dolazi iz 'zemlje koja je u devedesetima često bila optuživana za kršenja ljudskih prava'. U prošlom se desetljeću situacija popravila, no 'Europska unija i organizacije koje prate ljudska prava još uvijek, ponekad, kritiziraju Zagreb' – navodi Associated Press. Utjecajni stručni časopis za vanjsku politiku kritizira izbor Ivana Šimonovića, za kojeg – u naslovu članka - kaže da dolazi iz 'užeg kruga' Franje Tuđmana. Navodeći 'visoke dužnosnike svjetske organizacije i diplomate koji su upoznati s natječajem za funkciju pomoćnika glavnog tajnika', autor piše da Šimonović dolazi iz 'vlade koja ima problematičnu prošlost kada su u pitanju ljudska prava'. Zamjera se i to što je Šimonoviću na East Riveru dana prednost iako se za funkciju natjecalo 'nekoliko kandidata sa mnogo većim iskustvom na području promoviranja ljudskih prava'. Zato su – piše Foreign Policy – 'zapadne vlade i organizacije koje prate ljudska prava hladno dočekale Šimonovićev izbor'. Spominje se da je Amnesty International prošli mjesec objavio kritičan izvještaj o radu hrvatskog Ministarstva pravosuđa, u vezi sa zločinima počinjenim u ljeto 1995 te – kako se navodi – 'nepotpunom suradnjom' s haaškim Tribunalom. No, Foreign Policy navodi i riječi glasnogovornika glavnog tajnika UN-a koji je rekao da je 'prošlost Ivana Šimonovića bila podrobno ispitana te da on nije povezan s kršenjima ljudskih prava.' Autor članka navodi inače da je natječaj za ovaj položaj bio proveden u priličnoj tajnosti, a da se izravno razgovaralo tek s nekoliko najužih kandidata. 'Izbor Ivana Šimonovića ukazuje na želju glavnog tajnika Ban Ki-moona da na ovoj politički osjetljivoj funkciji ne bude izraziti promotor ljudskih prava' - piše autor članka, navodeći mišljenje neimenovanih 'dužnosnika svjetske organizacije'.